open-index/open-wikipedia-markdown huggingface dataset:
Keskküla (perekonnanimi)

**Keskküla** on perekonnanimi.

2022. aasta 1. jaanuari seisuga oli Eestis perekonnanimi Keskküla 228 inimesel: 116 mehel ja 112 naisel. Perekonnanimede levikult oli Keskküla meeste puhul 661. ja naiste puhul 785. kohal.

Keskküla oli kõige levinum perekonnanimi vanuserühmas 20–24, kus neid on 10 000 elaniku kohta 2,85.
Perekonnanimi Keskküla oli kõige sagedasem Võru maakonnas, kus sellist nime kandis maakonna 10 000 elaniku kohta keskmiselt 4,59 inimest.

19. sajandi algul pandi pärisorjusest vabastamise käigus  Pöide kihelkonna Saare, Käina kihelkonna Putkaste ja Kolga-Jaani kihelkonna Võisiku mõisavaldades talupoegadele perenimeks Keskküla ja Keskkülla.

1930. aastate nimede muutmise kampaania käigus Eestis keegi perekonnanimest Keskküla ei loobunud.
Uueks nimeks võeti Keskküla 22 korral kui loobuti nimedest Aroll(Arroll) neljal juhul, Krivanoi ja Vocht kahel juhul, samuti nimedest Smironin, Nimvalts, Nebokat, Murri, Traugot jne.

## Nime kandjaid
*Ando Keskküla, eesti kunstnik (1950–2008) 
*Ardalion Keskküla, eesti õigeusu vaimulik
*Johannes Keskküla, eesti õigeusu vaimulik (1952–2009)
*Nikolai Keskküla, Eesti sõjaväelane (1907–1989)
*Raido Keskküla, eesti näitleja (1970–) 
*Tõnu Keskküla, inseneriteadlane ja õppejõud (1938–2011)

## Vaata ka
* Kesküla

## Viited

## Välislingid
*
Ruski Tõškõ

**Ruski Tõškõ** (ukraina keeles Руські Тишки) on küla Ukrainas Harkivi oblastis Harkivi rajoonis. 

Küla on asutatud 1663. aastal.
Gregori ahvileivapuu

**Gregori ahvileivapuu** (*Adansonia gregorii*) on puu, mis kuulub ahvileivapuude perekonda ja kassinaeriliste sugukonda, on Austraalia endeem.

## Kirjeldus
Gregori ahvileivapuu on keskmise suurusega lehtpuuliik, millel on silmatorkavalt suured, paisunud tüved, peenikesed lehed ja rippuvad, sametised, kõrvakujulised viljad. Puu kasvab aeglaselt 5–15 meetri kõrguseks ja võib elada sadu aastaid. 

Ta paistab silma oma tohutu pudelikujulise tüve poolest, mis on täidetud pehme kiudse puiduga, mis võimaldab tal vett säilitada. Tüve ümbermõõt võib olla kuni 20 meetrit. Gregori ahvileivapuu viljad on suured, ovaalsed, pruuni värvusega, sisaldavad arvukalt seemneid ja valget täidlast ainet ning võivad kasvada 18 cm pikkuseks. Vilja väliskülg on puitunud ja karvane. Õied avanevad varaõhtul ja tolmlevad õhtul. Õitsemine vaid paar päeva enne õie varisemist. 

## Kasutusviisid
Gregori ahvileivapuu leiab kasutust mitmel otstarbel, näiteks toiduks, veehoidmiseks ja meditsiiniks. Samuti on see hea köite, riide, nööride ja paatide tooraine.

Meditsiinis kasutatakse puu õisi palaviku alandamiseks. Viljaliha kasutatakse iivelduse ravimiseks ning seda anti ka vastsündinud laste emadele. Haigete laste kõhte hõõruti vastu puutüve ravi eesmärgil. Puulehti pandi lõkkesse, et peletada eemale sääski.

Kõrvitsalaadse puuvilja kestad sisaldavad sidrunilaadset viljaliha, mida saab süüa kas niisama või segada viljaliha koos vee ja magusainega, et teha jooke. Viljalihast võib teha nii leiba kui ka magustoitu. Vilja seemneid võib süüa toorelt, purustatult või röstitult.

Kõrvitsalaadseid seemnekesti saab kasutada konteineritena. Puu vahast ja õietolmust tehakse liimi. Kiudsete juurte massidest valmistati kühvleid mee kogumiseks ja söömiseks tarudest.

## Kasvutingimused ja levik
Gregori ahvileivapuu on ainus liik ahvileivapuu perekonnast, mis esineb Austraalias. Peamised kasvukohad on Lääne-Austraalia ja Põhjaterritooriumi idaosa.

Puu kasvab soojalembeses piirkonnas, kus puudub kokkupuude külmaga. Jahedamates kohtades kasvab taim aeglasemalt. Kasvuperioodil tahab taim hästi kuivendatud liivast mulda, kus on palju vett, talvekuudel eelistab kuivemaid tingimusi.

## Huvitavad faktid

Söödavad seemned ja viljad korjatakse loodusest kohalikuks kasutamiseks. Hispaanias kasvatatakse puid kaubanduslikul eesmärgil, et valmistada "Cream of Tartari".

Kahte kuulsat Gregori ahvileivapuud (Lääne-Austraalias Derby lähedal ja Wyndhami lähedal asuvad nn *Boab Prison Tree*d) on väidetavalt kasutatud aborigeenide lühiajaliseks kinnipidamiseks. Samuti olevat need olnud ajutiseks elukohaks, kaupluseks ja postkontoriks. 

## Viited
Ohtõrka lahing

**Ohtõrka lahing** () oli 2022. aasta 24. veebruarist 26. märtsini toimunud lahing, mille käigus Venemaa relvajõud võtsid oma kontrolli alla Sumõ oblastis asuva Ohtõrka. Vene poolt on süüdistatud kobarlahingumoona kasutamise eest.

## Galerii

Okhtyrka after Russian shelling, 2 March 2022.webm|2. märtsi pommitamisjärgne varemik
Російські війська убили дітей в Охтирці.jpg|8 surmaga lõppenud lasteaia pommitamine
Okhtyrka heat and power plant after Russian shelling, 4 March 2022 (3).jpg|Ohtõrka SEJ


## Vaata ka
* Trostjanetsi lahing

## Viited

## Välislingid
Mil Mi-28

**Mil Mi-28** on Nõukogude Liidus valmistatud soomukitõrje ründekopter. NATO  koodnimetus Havoc.

## Kirjeldus
Mi-28 on varustatud erinevat lahingumoona kasutava raketiheitjasüsteemiga ning 2A42 on 30 mm üheraudse automaatkahuriga, mille kahuritorn on paigutatud kopteri nina alla. 
Kahurile antakse laskemoona kahest 150 mürsku mahutavast laskemoonakastist. Kahurit on võimalik pöörata vertikaalsuunas +13º kuni –40º ning horisontaalsuunas 110º kummalegi poole. Valida on 2 laskekiiruse vahel: 300 ja 900 lasku/min. Mürsu algkiirus on u 1000 m/s. 

## Vaata ka
* Boeing AH-64 Apache
* Kamov Ka-52
* Mil Mi-24

## Viited
Materjalivoog

**Materjalivoog** kujutab endas tooraine, valmistoodete, osade, komponentide, integreeritud objektide ja lõpptoodete transporti. Mõistet kasutatakse tavaliselt keerulisemate tarneahelate juhtimisel.

* Materjalivoog on logistika võtmesõna. See moodustub transpordi, laonduse, pakkimise, korje ja info valdkondades teostatavate logistiliste operatsioonide tulemusena. Materjalivood võivad liikuda ühes firmas või firmade vahel.

## Viited
Hulgiladu

**Hulgiladu** on koht, kust erinevate kaubaartiklite müük toimub suuremates kogustes ning üldjuhul liiguvad need jaekauplustesse.  

Hulgiladu on reeglina jaekaupluste varustajaks, kuid ühtlasi on osadest hulgiladudest võimalik ka jaeklientidel kaupu soetada. Selle peamiseks eesmärgiks on võimalus osta suurem kogus korraga ning selle tulemusena saada soodsam hind. Peamiselt kasutavad hulgiladusid erinevad toitlustusasutused, hotellid ja väiksemad jaekauplused. 

Tuntuimad hulgilaod Eestis on Kaupmees & KO, HoReCa Service ja Promo Cash&Carry.
Eha-Marje Tralla

**Eha-Marje Tralla** (sündinud **Eha-Marje Kaasik**; 5. jaanuar 1944 Tallinnas) on eesti kunstnik ja muusik.

Ta lõpetas 1963. aastal Tallinna 42. Keskkooli ning 1968. aastal Eesti NSV Riikliku Kunstiinstituudi graafika erialal koos Marju Mutsu, Silvi Liiva, Kaisa Puustaku ja Mai Eineriga.

Ta on kujundanud raamatuid ja heliplaadiümbriseid.

## Isiklikku
Tema abikaasa oli laulja Tiit Tralla, õde koorijuht ja muusikapedagoog Ene Üleoja ning poeg on viiuldaja ja laulja Juhan-Hannes Tralla.
Triinu Viilukas

**Triinu Viilukas** (sündinud 11. augustil 1979) on eesti pedagoog ja kultuurikorraldaja. 

Ta on Viini Ülikooli eesti keele lektor ning Viini Eesti Kooli õpetaja ja üks asutajaid.

## Looming
Ta on Austria-Eesti segakoori Pillerkoor üks asutajaid ja dirigente, samuti on ta pärimusmuusikaansambliga Wööt andnud kontserte mitmel pool Euroopas.

### Raamat
*"Minu Viin. 1700 kilomeetrit ja 17 aastat".  Petrone Print, 2018.

Triinu Viilukas on tõlkinud (2025. aasta seisuga) tosinkond raamatut ilukirjandust ja publitsistikat. 

## Viited
BAF

**BAF** (inglise keeles *Bunker Adjustment Factor*) on **kütusehinna lisatasu koefitsient**, mis arvutatakse kütusekulu osakaalu alusel kogukuludes**.** Kütusehinna lisatasu viitab meretransporditasude osale, mis kujutab endast naftahindadest tulenevaid lisandusi. BAF-i tasud määrasid varem kindlaks Vedajate Konverentsid, tasud kehtivad teatud perioodi jooksul teatud kaubateel.  

Euroopa Komisjon keelustas Vedajate Konverentsid alates 17. oktoobrist 2008. Laevaliinid määravad nüüd ise oma sõltumatud BAF-i tariifid. Euroopa Komisjon jälgib tasusid tähelepanelikult, et tagada turu ausus ning efektiivsus.

Naftahindade kõikumised muudavad hindu sõltuvalt rakendustest.

## Viited
Dustin Brown

**Dustin James Brown** (sündinud 4. novembril 1984 Ithacas, New Yorgi osariigis) on USA jäähokimängija, kes mängib NHL-i klubis Los Angeles Kings ründajana paremäärel. Ta on klubi meeskonna asekapten.

Aastatel 2000–2003 mängis ta Ontario Hockey League'i klubis Guelph Storm.

2003. aastal valis Los Angeles Kings ta NHL-i ''draft''is 13. valikuna.

Kingsis on Brown mänginud kogu oma NHL-i karjääri jooksul. NHL-is debüteeris ta 2003/04. hooajal. Aastatel 2012 ja 2014 võitis ta Kingsiga Stanley karika. NHL-is oli tema kõige resultatiivsem hooaeg 2017/18, mil ta lõi 28 väravat ja andis 33 väravasöötu. Kõige enam väravaid lõi ta hooajal 2007/08 (33 väravat). Hooaja 2011/12 väljalangemismängudes oli ta meeskonnakaaslase Anže Kopitari kõrval resultatiivseim mängija (8+12). Hooaja 2013/14 lõpus pälvis ta Mark Messier Leadership Award'i. 2009. aastal valiti Brown NHL-i tähtede mängule. Aastatel 2008–2016 oli Brown Kingsi kapten.

NHL-i tööseisakute ajal hooajal 2004/05 mängis Brown American Hockey League'i klubis Manchester Monarchs ja hooaja 2012/13 esimeses pooles Šveitsi kõrgliigaklubis ZSC Lions.

USA jäähokikoondise koosseisus võitis Brown 2004. aasta maailmameistrivõistlustel pronksmedali ja 2010. aasta taliolümpiamängudel hõbemedali.

## Välislingid
* Dustin Brown NHL.com lehel
* Dustin Brown hockeydb.com lehel
Borna Barišić

**Borna Barišić** (sündinud 10. novembril 1992 Osijekis) on Horvaatia jalgpallur, kes mängib vasakkaitsjana Šotimaa kõrgliigaklubis Rangers ja Šotimaa jalgpallikoondises.

Ta alustas klubikarjääri kodulinna klubis NK Osijek, debüteerides Horvaatia kõrgliigas hooajal 2013/14. 2015. aastal liitus ta Zagrebi Dinamoga, kuid pärast ühte mängu siirdus ta hooajaks 2015/16 laenule NK Lokomotivasse. Pärast naasis Barišić Osijeki.

2018. aasta augustis siirdus ta umbes 2,2 miljoni naelsterlingi eest Rangersisse, kellega sõlmis nelja-aastase lepingu. Hooajal 2020/21 tuli ta Rangersiga Šotimaa meistriks ning samal hooajal valiti Barišić liigahooaja sümboolsesse koosseisu.

Horvaatia jalgpallikoondises tegi Barišić debüüdi 11. jaanuaril 2017 sõprusmängus Tšiili vastu. Koondisekarjääri esimese värava lõi ta 21. märtsil 2019 EM-i valikmängus Aserbaidžaani vastu. Ta kuulus Horvaatia koondisse 2021. aasta Euroopa meistrivõistlustel.

## Saavutused
;Rangers
*Scottish Premiership: 2020–21

## Viited
Jake Oettinger

**Jakob Oettinger** (sündinud 18. detsembril 1998 Lakeville'is Minnesotas) on USA jäähokimängija, kes mängib väravavahina NHL-i klubis Dallas Stars.

Aastatel 2016–2019 mängis ta Bostoni Ülikooli jäähokimeeskonnas.

2017. aastal valis Dallas Stars ta NHL-i ''draft''is 26. valikuna. 2019. aasta märtsis sõlmis ta Starsiga kolmeaastase lepingu. Hooaja 2018/19 lõpus debüteeris ta American Hockey League'is (AHL) Dallas Starsi tütarklubis Texas Stars. NHL-is debüteeris ta 8. septembril 2020 Läänekonverentsi finaali teises mängus Vegas Golden Knightsi vastu, kui vahetati mängu Anton Hudobini asemele. Dallas Starsi üheks põhiväravavahiks sai Oettinger hooajal 2020/21.

2021. aasta maailmameistrivõistlustel võitis Oettinger USA jäähokikoondise koosseisus pronksmedali.

## Välislingid
* Jake Oettinger NHL.com lehel
* Jake Oettinger hockeydb.com lehel
Derek Ryan

**Derek Allen Ryan** (sündinud 29. detsembril 1986 Spokane'is, Washingtoni osariigis) on USA jäähokimängija, kes mängib ründajana (keskründaja või parem ääreründaja) NHL-i klubis Edmonton Oilers.

Aastatel 2004–2007 mängis ta Western Hockey League'i klubis Spokane Chiefs ja 2007–2011 Alberta Ülikooli jäähokimeeskonnas.

Hooajal 2011/12 mängis Ryan Austria kõrgliigaklubis Székesfehérvári Alba Volán. Aastatel 2012–2014 mängis ta samasse liigasse kuuluvas EC VSV-is. Hooajal 2013/14 oli Ryan Austria kõrgliigas suurim väravakütt (38 väravat) ning pälvis liigahooaja väärtuslikumale mängijale antava Ron Kennedy Trophy.

2014. aasta aprillis sõlmis ta lepingu Rootsi kõrgliigaklubiga Örebro HK. Hooajal 2014/15 oli Ryan Rootsi kõrgliigas resultatiivseim mängija (15+45) ning valiti Rootsi kõrgliiga hooaja parimaks ründajaks ja väärtuslikumaks mängijaks.

2015. aasta juunis sõlmis ta lepingu NHL-i klubiga Carolina Hurricanes. Suurem osa hooajast 2015/16 mängis ta American Hockey League'is (AHL) Hurricanesi tütarklubis Charlotte Checkers, kus ta lõi 23 väravat ja andis 32 väravasöötu. 2016. aastal valiti Ryan AHL-i tähtede mängule. NHL-is debüteeris ta 1. märtsil 2016 mängus New Jersey Devilsi vastu ja lõi selles mängus ka värava. Aastatel 2016–2018 mängis Ryan kaks hooaega Hurricanesi põhikoosseisus, tehes esimesel hooajal 11+18 ja teisel hooajal 15+23.

2018. aasta juulis sõlmis ta kolmeaastase lepingu Calgary Flamesiga.

2021. aasta juulis sõlmis ta kaheaastase lepingu Edmonton Oilersiga. 26. veebruaril 2022 tegi Ryan mängus Florida Panthersi vastu oma esimese kübaratriki NHL-is.

2018. aasta maailmameistrivõistlustel võitis Ryan USA jäähokikoondise koosseisus pronksmedali.

## Viited

## Välislingid
* Derek Ryan NHL.com lehel
* Derek Ryan hockeydb.com lehel
Mineraalväetised

**Mineraalväetis** on väetise tüüp, milles taimetoiteelemendid esinevad anorgaaniliste ühenditena. Mineraalväetis võib olla inimese toodetud või looduslik. Mineraalväetis sisaldab vajalikke aineid, mis on tähtsad taime normaalseks kasvuks ja arenguks. Väetis sisaldab tavaliselt lämmastikku, kaaliumi ja fosforit. Mineraalväetised jagunevad tahketeks ja vedelateks.

## Ajalugu
Märke väetiste kasutamisest on leitud vanade egiptlaste, roomlaste ja babüloonlaste kirjutistest. Leiti, et vanad rahvad kasutasid puutuhka suurema saagi saamiseks põllule, mis on omamoodi looduslik mineraalväetis. Samuti on leitud, et keskajal kasutati ka surnuid kalu, mis visati põllule väetamise eesmärgil. Teadlased on arvanud, et kala hakati väetisena kasutama juba 1620. aastatel.

## Tahked mineraalväetised
Tahked mineraalväetised on tahkes olekus mineraalväetised. Tahked mineraalväetised jagunevad kristallilisteks, granuleeritud ja amorfseteks väetisteks. Kristallilisel kujul on tüüpilised väetised ammooniumsulfaat ja kaaliumkloriid. Tüüpilised granuleeritud väetised on näiteks karbamiid, ammooniumnitraat ja topeltsuperfosfaat. Amorfne pulber on näiteks lubilämmastik.

## Vedelad mineraalväetised
Vedelad mineraalväetised on vedelas olekus mineraalväetised. Vedelaid mineraalväetisi liigitatakse nende käitlustehnoloogiliste eripärade järgi järgmiselt:
# Kontsentraatväetised. Need ei ole enne väetamist muude ainetega lahjendatud.
# Väetiste lahused. Nendes on komponendid lahustunud kujul.
# Suspensioonväetised. Need vajavad enne tarvitamist loksutamist või sisaldavad stabilisaatoreid, mis peaksid hoidma suspensiooni ruumiliselt ühtlasena.

## Väetamine
Põllukultuurile on oluline, et väetis oleks õiget tüüpi, õiges koguses, õigel ajal ja õiges kohas antud. Nende tegurite optimeerimine tagab kõige parema saagikuse ja hinna suhte. Igal põllukultuuril ja mullatüübil on valdavalt erinevad väetistarbed, nende arvutamiseks on vaja laboratoorseid andmeid. Eestis saab mullaproove lasta laboris analüüsida Põllumajandusuuringute Keskuses.

## Viited
Aheldustasakaalutus

**Aheldustasakaalutus** (ingl *linkage disequilibrium*, lühend **LD**) on arvsuurus geneetikas, mis näitab erinevate lookuste alleelide omavahelist mittejuhuslikku seost. Aheldustasakaalutus tugineb erinevate alleelisageduste kovariatsioonile, kuid vastupidi terminile ei pruugi see kovariatsioon tingimata tuleneda kahe lookuse geneetilisest aheldusest.

Aheldustasakaalutus on oluline mõõdik populatsioonigeneetikas, inimgeneetikas ja evolutsioonilises bioloogias. Sellega saab hinnata populatsiooni ajalugu ja evolutsiooni. Selle formuleerisid 1960. aastal Richard Lewontin ja Ken-Ichi Kojima.

## Definitsioon
Aheldustasakaalutusel on mitu definitsiooni. Kõik definitsioonid on aga ühel või teisel moel seotud suurusega *D*, mis on kahe alleeli esinemissageduse kovariatsioon.

### Algne definitsioon
Olgu meil kaks bialleelset lookust. Ühes lookuses on võimalikud alleelid *A* ja *a* ning teises lookuses on võimalikud alleelid *B* ja *b*. Alleelid *A* ja *B* esinevad populatsioonis vastavate sagedustega p_Aja p_B. Kui haplotüüp (alleelide kogum) koosneb alleelidest *A* ja *B*, st meil on *AB* haplotüüp, siis selle haplotüübi sagedus on p_{AB}. Sel juhul D_{AB}=p_{AB}-p_Ap_B, kus:

* D_{AB} on kahe erineva lookuse kahe alleeli esinemissageduse kovariatsioon;
* p_{AB} on haplotüübi *AB* sagedus populatsioonis;
* p_Ap_B on alleeli *A* ja alleeli *B* koosesinemise sagedus.

Kui D=0, siis lookused on aheldustasakaalus ehk lookustele ei mõju mingit evolutsioonilist survet (näiteks looduslik valik). Kui D>0 või D, siis lookused on aheldustasakaalutuses.

### Normaliseeritud kuju
Kuna *D* sõltub alleelisagedustest, siis erinevate lookustepaaride aheldustasakaalutuse võrdlemine ei ole võrdeline. Et erinevate lookustepaaride aheldustasakaalutust võrrelda, jagatakse *D* läbi selle maksimaalse võimaliku väärtusega. Seeläbi saadakse *D* normaliseeritud kuju, D'.

### Levinud kuju
Kõige levinum kuju aheldustasakaalutuse väljendamiseks on r^2, mis defineeritakse järgnevalt:

r^2 = \frac{D^2}{p_A(1-p_A)p_B(1-p_B)}.

See on sarnane normaliseeritud kujule, sest isegi madalate alleelisageduste korral r^2 võib sellegipoolest võrduda ühega.

## Vaata ka

* Geneetiline aheldus

## Viited
200. üksik motoriseeritud laskurbrigaad

**200. üksik motoriseeritud laskurbrigaad** (vene keeles *200-я отдельная мотострелковая бригада*) on Venemaa mereväe maismaaüksus.

## Viited
Starõi Saltiv

**Starõi Saltiv** (ukraina keeles Старий Салтів) on alev Ukrainas Harkivi oblastis Tšuhujivi rajoonis Donetsi paremkaldal.
Jani Hakanpää

**Jani Miikka Henrik Hakanpää** (sündinud 31. märtsil 1992 Kirkkonummis) on Soome jäähokimängija, kes mängib kaitsjana NHL-i klubis Dallas Stars.

Ta alustas klubikarjääri Soome klubis Espoo Blues, debüteerides Soome kõrgliigas hooajal 2011/12.

2010. aastal valis St. Louis Blues ta NHL-i ''draft''is 104. valikuna. 2012. aasta mais sõlmis ta Bluesiga kolmeaastase lepingu. Aastatel 2012–2015 mängis ta kolme hooaja jooksul Bluesi tütarklubides Peoria Rivermen ja Chicago Wolves American Hockey League'is (AHL), kuid NHL-is jäi tal Bluesi meeskonnas debüüt tegemata.

2015. aasta juulis naasis Hakanpää Soome kõrgliigasse, sõlmides lepingu Oulun Kärpätega. 2018. aastal tuli ta klubiga Soome meistriks.

2019. aasta juulis sõlmis ta üheaastase lepingu NHL-i klubiga Anaheim Ducks. Hooajal 2019/20 sai ta enam mänguaega AHL-is Ducksi tütarklubis San Diego Gulls. NHL-is jäi hooajal 2019/20 tema arvele viis mängu, mille jooksul lõi ta ühe värava. 2021. aasta aprillis kaubeldi Haydn Fleury vastu Ducksist Carolina Hurricanesi, kus ta mängis kuni hooaja lõpuni.

2021. aasta juulis sõlmis ta kolmeaastase lepingu Dallas Starsiga.

2010. aastal võitis ta Soome kuni 18-aastaste koondisega omavanuste maailmameistrivõistlustel pronksmedali. 2019. aastal tuli ta Soome jäähokikoondisega maailmameistriks.

## Viited

## Välislingid
* Jani Hakanpää NHL.com lehel
* Jani Hakanpää hockeydb.com lehel
Martina Cole

**Eilidh Martina Cole** (sündinud 30. märtsil 1959) on briti kriminaalromaanikirjanik, ettevõtja ja telesaadetes esineja.

Cole kasvas üles Inglismaal Essexis iiri päritolu katoliiklastest vanemate lapsena. 

15-aastaselt visati ta kloostrikoolist välja väidetavalt selle eest, et tabati Harold Robbinsi romaani lugemast. 

Abiellus 16-aastaselt, abielu kestis aasta. Esimese lapse sai ta 18-aastaselt. Tema mõlemad vanemad surid, kui Cole oli 20. eluaastate alguses. Enne kirjandusliku edu saavutamist töötas ta madalapalgalistel ametikohtadel (sh koristaja, ettekandja ja supermarketi kaupade väljapanijana). 

Tema läbimurre kirjanikuna saabus 1991. aastal, mil kirjandusagent Darley Anderson müüs tema käsikirja "Dangerous Lady" kirjastamisõigused 150 000 naelsterlingi eest. Raamat ilmus kirjastuses Headline 1992. aastal. Enamikul tema romaanidest on naissoost peategelane või antikangelane.

2021. aastal sai Cole Briti kriminaalkirjanike ühingu Crime Writers' Associationi auhinna Cartier Diamond Dagger.

2021. aasta seisuga on tal ilmunud 26 kriminaalromaani, millest enamik käsitleb elu Londoni allilmas. Suurbritannias on tema teoseid ostetud enam kui 14 miljonit eksemplari.
Steinberg

**Steinberg** on perekonnanimi, saksa ja Aškenazi juudi päritolu (tõlkes *kivimägi*).

## Statistika
2022. aasta 1. jaanuari seisuga oli Eestis perekonnanimi Steinberg 213 inimesel: 86 mehel ja 127 naisel. Perekonnanimede levikult on Steinberg meeste puhul 1013. kohal ja naiste puhul 661. kohal.

Steinberg oli levinumaks nimeks vanuserühmas 80–84 aastat, kus seda oli 10 000 elaniku kohta 1,92. Perekonnanimi Steinberg oli kõige sagedasem Saare maakonnas, kus seda nime kandis maakonna 10 000 elaniku kohta keskmiselt 4,76 inimest.

19. sajandi algul pandi pärisorjusest vabastamise käigus talupoegadele perekonnanimi Steinberg eri mõisavaldades Eestimaa ja Liivimaa maakondades kokku 28 korral.

1930. aastate nimede muutmise kampaania käigus vahetati Eestis perekonnanime Steinberg 167 korral; uuteks võetud nimedeks olid Kivimäe neljakümne kaheksal juhul, Kivimägi kahekümne ühel juhul, Rajamäe ja Saarse neljal juhul, Kivine kolmel, Kivimaa, Kiviväli, Laanes, Rehtla, Salumäe, Silm, Suurkivi ja Sinisoo kahel juhul, lisaks Arumäe, Kaasikmäe, Kaljundi, Kivirand, Kivisalu, Müür, Nõmmekivi, Salukivi jt 

Uueks perekonnanimeks valiti Steinberg kahel korral, kui loobuti nimedest Schneider ja Teinberg.

## Nime kandjaid
*Arnold Steinberg (Kivimäe), eesti sõjaväelane (1916–1945)
*August Steinberg, eesti sõjaväelane (1894–1941)
*Bernhard Steinberg, eesti vaimulik (1872–1948)
*Egon Steinberg (Saaristu), eesti kergejõustiklane (1894–1968)
*Johannes Steinberg, eesti puidutööstur (1888–?)
*Julius Steinberg (Raev), eesti sõjaväelane (1897–?).
*Nils Mattias Steinberg, eesti näitleja (1994–) 
*Roman Steinberg, eesti maadleja (1900–1939)
*Wilhelm Steinberg, eesti pagaritööstur (1866–1933)

## Viited

## Välislingid
*
Jõe (perekonnanimi)

**Jõe** on eesti perekonnanimi.

2022. aasta 1. jaanuari seisuga oli Eestis perekonnanimi Jõe 310 inimesel: 162 mehel ja 146 naisel. Perekonnanimede levikult oli Jõe meeste puhul 414. ja naiste puhul 548. kohal.

Jõe oli kõige levinum perekonnanimi vanuserühmas 25–29, kus neid on 10 000 elaniku kohta 3,13.
Perekonnanimi Jõe oli kõige sagedasem Lääne-Viru maakonnas, kus sellist nime kandis maakonna 10 000 elaniku kohta keskmiselt 8,60 inimest.

19. sajandi algul pandi pärisorjusest vabastamise käigus Loodi, Roela, Vaeküla, Muuga, Tuudi, Kantsi, Mõtsu, Puurmanni ja Tuhalaane mõisavaldades talupoegadele perekonnanimeks Joe (Jõe).

1930. aastate nimede muutmise kampaania käigus Eestis keegi perekonnanimest Jõe ei loobunud. 

Uueks nimeks võeti Jõe kokku 101 korral, kui loobuti nimest Johanson seitsmel juhul, Jakobson kuuel juhul, Jürgenson viiel ja Jõts kolmel korral, samuti nimedest Jegorov, Jõgibert, Krönström, Elvei, Fluss, Kimli, Konka, Spiess, Zontka jne.

## Nime kandjaid
*Heino Jõe, eesti skaudijuht ja ajakirjanik (1913–1990)
*Neeme Jõe, valguskunstnik, valgustustöötaja (1946–) 
*Viljar Jõe, eesti oboemängija, orkestrijuht ja muusikapedagoog (1946–) 
*Matti Jõe, Eesti poliitik (1949–2014)

## Viited

## Välislingid
*
Üleseisutrahv

**Üleseisutrahv** ehk **üleseisuraha** ehk **demeredž** (inglise keeles *demurrage*) on rahatrahv, mida tuleb laeva prahtijal maksta, kui laeva seisuaeg on ületanud lepingus ette nähtud seisuaja.
Ivar Tõnurist

**Ivar Tõnurist** (4. oktoober 1937 Rakvere – 13. mai 2017) oli eesti graafik ja akvarellist.

Ivar Tõnurist lõpetas 1956. aastal Paide Keskkooli ning 1963 Eesti Riikliku Kunstiinstituudi graafika erialal.  Aastail 1968–1973 töötas ta ERKIs õppejõuna, seejärel tegutses vabakunstnikuna Tallinnas, Viljandis ja Paides.

## Looming
1960. aastatel osales ta plakatižanri uuenemisprotsessis. 1966. aastal oli ta Raoul Koigi kõrval Ants Laikmaa nimelise kunstistuudio asutajaid Tallinna Kultuuriülikooli juures. 

Tõnurist on loonud peamiselt sügavtrükitehnikates maastikke, linnavaateid, portreid ja aktikompositsioone. Vabagraafika kõrval on ta teinud ka eksliibriseid. Ta on viljelnud õlimaali ja pastelli, eelistanud aga akvarelli.

Ivar Tõnurist kuulus 1967. aastast Eesti Kunstnike Liitu ja 1999. aastast Eesti Akvarellistide Ühendusse. Näitustel esines ta alates 1958. aastast, sealhulgas Baltimaade akvarelli­triennaalidel alates 1967. aastast. 1967. aastast peale oli tal mitu isikunäitust, viimaseks suuremaks väljapanekuks jäi 2007. aastal näitus Kastellaanimaja galeriis.

## Viited
Ants Laikmaa nimeline kunstistuudio

**Ants Laikmaa nimeline kunstistuudio** oli Tallinna Kultuuriülikooli kunstiringide ühendus.

1966. aastal anti ENSV Ministrite Nõukogu määrusega Kultuuriülikooli kunstiringidele õigus kanda Ants Laikmaa nimelise Kunstistuudio nimetust. Stuudio alusepanijaiks olid kunstnikud Raoul Koik ja Ivar Tõnurist, hilisemateks edasiviijateks Imbi Ploompuu ja Zair Zeilanov. Teoreetiliste ja praktiliste õpingute maht kunstistuudios oli nii laialdane, et ulatus programmiliselt viiele õppeaastale.

## Viited
Jaan Kaplinski Selts

**Jaan Kaplinski Selts** on kultuuriselts, mis ühendab Jaan Kaplinski pärandist ja tema tegevusalade arendamisest huvitatud inimesi.

Selts asutati Tartus Jaan Kaplinski seltsi loomise päeval, mille teemaks oli "Ökoloogilise kultuuri paljukeelne poeesia", 6. mail 2022 Eesti Kirjandusmuuseumis Tartus, kus ettekannetega esinesid Timo Maran, Igor Kotjuh ja Märt Väljataga.

## Välislingid
*Seltsi koduleht
Ryan Lindgren

**Ryan Lindgren** (sündinud 11. veebruaril 1998 Minneapolises Minnesotas) on USA jäähokimängija, kes mängib kaitsjana NHL-i klubis New York Rangers.

Aastatel 2016–2018 mängis ta Minnesota Ülikooli jäähokimeeskonnas.

2016. aastal valis Boston Bruins ta NHL-i ''draft''is 49. valikuna. 2018. aasta veebruaris müüdi Lindgreni mängijaõigused New York Rangersile. Rangersiga sõlmis ta lepingu 2018. aasta märtsis. Hooaja 2017/18 lõpus debüteeris ta American Hockey League'is (AHL) Rangersi tütarklubis Hartford Wolf Pack. NHL-is debüteeris ta 2019. aasta jaanuaris. Rangersi põhikoosseisus mängib ta alates hooajast 2019/20. 2021. aasta mais sõlmis ta klubiga uue kolmeaastase lepingu.

2017. aastal tuli Lindgren USA kuni 20-aastaste koondisega juunioride maailmameistriks.

Tema vanem vend Charlie Lindgren on jäähokiväravavaht.

## Viited

## Välislingid
* Ryan Lindgren NHL.com lehel
* Ryan Lindgren hockeydb.com lehel
Esa Lindell

**Esa Lindell** (sündinud 23. mail 1994 Helsingis) on Soome jäähokimängija, kes mängib kaitsjana NHL-i klubis Dallas Stars. Ta on klubi meeskonna asekapten.

Soome kõrgliigas debüteeris ta hooajal 2012/13 Jokerite meeskonnas. Hooajal 2014/15 mängis ta Soome kõrgliigaklubis Ässät ning oli samal hooajal liigas resultatiivseim kaitsemängija (14+21). Lindell pälvis samal hooajal liigahooaja parimale kaitsemängijale antava Pekka Rautakallio auhinna ja valiti hooaja sümboolsesse koosseisu.

2012. aastal valis Dallas Stars ta NHL-i ''draft''is 74. valikuna. 2014. aasta mais sõlmis ta Starsiga kolmeaastase lepingu. Hooaja 2014/15 lõpus debüteeris ta American Hockey League'is (AHL) Dallas Starsi tütarklubis Texas Stars. NHL-is debüteeris Lindell 19. jaanuaril 2016 mängus Los Angeles Kingsi vastu. Starsi põhikoosseisu on ta kuulunud alates hooajast 2016/17. Esimese värava lõi ta liigas 25. novembril 2016 mängus Vancouver Canucksi vastu. 2019. aasta mais pikendas ta Starsiga lepingut kuue aasta võrra.

2014. aastal tuli Lindell Soome kuni 20-aastaste koondisega juunioride maailmameistriks. Soome jäähokikoondise koosseisus võitis ta 2016. aasta maailmameistrivõistlustel hõbemedali.

## Viited

## Välislingid
* Esa Lindell NHL.com lehel
* Esa Lindell hockeydb.com lehel
Bushidō

***Bushidō*** (武士道 'sõdalase tee') oli samuraide klassi eetikareeglistik, mida sõdalased pidid oma seisusest tulenevalt järgima. See koosnes eri käitumisnormidest, mida peeti teatud seisustele kohaseks või sobilikuks.

## Ajalugu
Enne sõna *bushidō* kasutusele võtmist öeldi nende reeglite kohta kas "vibu ja noolte kandjate tavad" või "idapoolsete sõdalaste kombed". Mõningaid *bushidō*'le eelnevaid moraaliõpetusi võis leida perekonnasisestes eeskirjades ja ettekirjutustes, näiteks *[[kakun]]*'is.

*Bushidō* idee arenes välja Kamakura perioodil (1192–1333). Sel ajal asutas Minamoto perekond Jaapani esimese sõjalise valitsuse (*[[bakufu]]*), mida juhtis *[[šogun]]*. *Bushidō* koodi täpne sisu varieerus ajalooliselt, kuid muutumatuteks ideedeks olid võitlusvaim, sealhulgas sportlikud ja sõjalised oskused ning lahingus kartmatus vaenlase suhtes.

*Bushidō* termin võeti Jaapanis kasutusele Edo perioodil (1603–1868). *Bushidō* anti algselt perekonnas edasi suusõnaliselt. *Bushidō* sõna on esimest korda kasutatud *[[Kōyō gunkan]]*'is, mida peeti Takeda-ryū võitluskunstide kooli pühakirjaks. Kahekümnest kirjarullist koosnevas kirjutises mainitakse *bushidō*'d enam kui 30 korda. Esimesena pani sõdalaste moraalipõhimõtted tervikuna kirja Nitobe Inazō 1899–1900 inglise keeles, ning see oli mõeldud just lääne inimestele Jaapani vaimsuse tutvustamiseks ja selle mõistmise hõlbustamiseks.

Pärast Meiji restauratsiooni ja samuraide klassi kaotamist oli *bushidō* mõnda aega mõjutatud Lääne uuenduslikest ideedest. See mõjutuste periood oli lühike ja 19. sajandi lõpul taaselustati *bushidō* teadlikult, ja muudeti seda nii, et seda saaks kasutada võitluskunsti ja eetiliste õpetuste levitamiseks kõikidele ühiskonnaklassidele.

Enne teist maailmasõda õpetati *bushidō* põhimõtteid ka Jaapani koolilastele. Jaapani 1930. aastate militariseerimisega hakati mõningaid sõjalisemaid põhimõtteid levitama ka tsiviilisikute seas. *Bushidō* õpetused aitavad selgitada jaapanlaste võitlusvaimu ja enesetapurünnakuid.

## Põhimõtted
*Bushidō* põhimõtete aluse moodustasid au, vastupidavus, julgus ja valmisolek ohverdada end lahingus või rituaalse enesetapu sooritamisel. Sõdalase vaimu omamine ning hobuse, vibu ja mõõga valdamine oli samuti selle eetikakoodeksi oluliseks osaks.

*Bushidō*'d on mõjutanud usunditest pärinevad normid, mis on omavahel niivõrd läbipõimunud, et moodustavad ühe terviku. Näiteks Jaapani animistlikust loodususundist ''shintō''<nowiki/>'st on pärit kokkukuuluvustunne oma rahvaga, mis põhineb ideel, et jaapanlaste esiisadeks on taevased vaimud. Sellest tuleb ka samuraide austus oma esivanemate vastu. Konfutsianismist pärineb kohusetunne, ausus ja lojaalsus iseendale. Zen-budismist on võetud enesevalitsemise idee, et hoida vaos oma meelt, ning selle saavutamiseks olid levinud mitmesugused meditatsioonipraktikad. Zenist tuleneb ka samuraide klassile omane stoiline suhtumine surmasse, mida võiks nimetada ka surmaga sõbraks olemiseks.

## Viited
Nicolas Roy

**Nicolas Roy** (sündinud 5. veebruaril 1997 Amosis Québeci provintsis) on Kanada jäähokimängija, kes mängib NHL-i klubis Vegas Golden Knights ründajana paremäärel.

Aastatel 2013–2017 mängis ta Quebec Major Junior Hockey League'i klubis Chicoutimi Saguenéens. Hooajal 2015/16 oli ta liigas suurim väravakütt (48 väravat). Hooajal 2016/17 pälvis ta liigahooaja parimale kaitsvale ründemängijale antava Guy Carbonneau Trophy.

2015. aastal valis Carolina Hurricanes ta NHL-i ''draft''is 96. valikuna. 

Aastatel 2017–2019 mängis ta põhiliselt American Hockey League'is (AHL) Carolina Hurricanesi tütarklubis Charlotte Checkers. 2019. aastal võitis ta Checkersiga Calder Cup'i. NHL-is debüteeris ta 7. aprillil 2018 põhiturniiri viimases mängus. Hooajal 2018/19 pääses ta Hurricanesi meeskonnas NHL-is väljakule kuues mängus.

2019. aasta juunis kaubeldi Roy Hurricanesist Vegas Golden Knightsi. 27. oktoobril 2019 lõi ta mängus Anaheim Ducksi vastu oma esimese värava NHL-is. Hooajal 2019/20 sai Roy NHL-is 28 mänguga kirja viis väravat ja viis väravasöötu. 2020. aasta aprillis pikendas ta Hurricanesiga lepingut kahe aasta võrra. Hooajal 2021–22 tegi Roy NHL-is ülekaalukalt oma resultatiivseima hooaja, kui lõi 15 väravat ja andis 24 väravasöötu.

2015. aastal võitis Roy Kanada kuni 18-aastaste koondisega omavanuste maailmameistrivõistlustel pronksmedali ja 2017. aastal kuni 20-aastaste koondisega juunioride maailmameistrivõistlustel hõbemedali. Kanada jäähokikoondise koosseisus osales ta 2022. aasta maailmameistrivõistlustel.

## Viited

## Välislingid
* Nicolas Roy NHL.com lehel
* Nicolas Roy hockeydb.com lehel
Morgan Geekie

**Morgan Geekie** (sündinud 20. juulil 1998 Strathclairis Manitobas) on Kanada jäähokimängija, kes mängib keskründajana NHL-i klubis Boston Bruins.

Aastatel 2015–2018 mängis ta Western Hockey League'i klubis Tri-City Americans.

2017. aastal valis Carolina Hurricanes ta NHL-i ''draft''is 67. valikuna. Hooajal 2018/19 asus ta mängima American Hockey League'is (AHL) Hurricanesi tütarklubis Charlotte Checkers, kellega võitis 2019. aastal Calder Cup'i. NHL-is debüteeris ta Hurricanesi meeskonnas 7. märtsil 2020 mängus Pittsburgh Penguinsi vastu ja lõi selles mängus kaks väravat. Ka oma järgmises NHL-i mängus lõi ta värava. Hooajal 2020/21 sai Geekie NHL-is 36 mänguga kirja kolm väravat ja kuus väravasöötu.

2021. aasta juulis valis Seattle Kraken Geekie NHL-i *Expansion Draft*s. Hooajal 2021/22 lõi Geekie Krakeni meeskonnas NHL-is seitse väravat ja andis 15 väravasöötu. Järgmisel hooajal jäi tema arvele üheksa väravat ja 19 väravasöötu.

2023. aasta juulis sõlmis ta kaheaastase lepingu Boston Bruinsiga. 29. veebruaril 2024 tegi ta mängus Vegas Golden Knightsi vastu oma esimese kübaratriki NHL-is. Hooajal 2024/25 tegi Geekie NHL-is seni oma edukaima hooaja (33 väravat, 24 väravasöötu). Bruinsi meeskonnas oli ta sel hooajal resultatiivsuselt ja väravate arvult David Pastrnaki järel paremuselt teine mängija.

Kanada jäähokikoondise koosseisus võitis Geekie 2022. aasta maailmameistrivõistlustel hõbemedali.

Tema noorem vend Conor Geekie on samuti jäähokimängija.

## Statistika

## Viited

## Välislingid
* Morgan Geekie NHL.com lehel
* Morgan Geekie hockeydb.com lehel
Michal Krištof

**Michal Krištof** (sündinud 11. oktoobril 1993 Nitras) on Slovakkia jäähokimängija, kes mängib keskründajana Tšehhi kõrgliigaklubis Brno Kometa.

2011. aastal liitus ta Soome klubiga Vaasan Sport. Hooajal 2013/14 debüteeris ta klubi põhimeeskonnas Soome esiliigas. Järgmisel hooajal sai ta Vaasa meeskonnas kaks mängu kirja Soome kõrgliigas, kuid mängis enamiku ajast Soome esiliigaklubis Peliitat Heinola. Hooajal 2015/16 mängis ta Soome esiliigaklubis Hokki.

Aastatel 2016–2018 mängis Krištof kaks hooaega Slovakkia kõrgliigaklubis HK Nitra.

2018. aasta mais naasis ta Soome, sõlmides lepingu Soome kõrgliigaklubiga Oulun Kärpät. Seal mängis ta kokku kolm hooaega, võites 2019. aastal Soome 
meistrivõistlustel hõbemedali. Individuaalselt oli Krištofi kõige resultatiivsem hooaeg 2018/19 (9+30).

2021. aasta juulis liitus ta Brno Kometaga.

2022. aasta taliolümpiamängudel võitis Krištof Slovakkia jäähokikoondise koosseisus pronksmedali.

## Välislingid
* Michal Krištof hockeydb.com lehel
Kõrgpeenar

**Kõrgpeenar** on loodusliku või tehisliku materjaliga ääristatud maapinnast kõrgemal asetsev lillepeenar.

Peenart võivad ääristada näiteks puitprussid, paksemad lauad, maakivist või tellistest materjalid. Üldiselt on kõrgpeenar 25-45 cm kõrge, kuid kõrgus ja pindala varieeruvad vastavalt aia elementidele ja ruumile. Kõrgem peenar soodustab drenaaži ja lisab juurtele kasvuruumi. Peenar võib olla nii maapinna peal kui ka maapinnast kõrgemal jalgade peal või seina külge kinnitatud.

## Eelised
Kõrgpeenral on võimalik taimi varem kasvatama hakata, sest erinevalt tavalisest peenrast soojeneb selles keskkonnas muld kiiremini ning vee äravool on efektiivsem, ei teki liigniiskust. Kõrgpeenrad on paremini kaitstud kahjurite eest nagu mullamutid, teod, koerad, linnud jms, sest peenraäärised loovad barjääri kahjurite ja taimede vahele. Samuti on kõrgpeenras taimed tihedalt istutatud, mistõttu on umbrohul vähem kasvuruumi. Umbrohtu sobib tõrjuda ka multši või geotekstiiliga, mis piiravad umbrohu kasvamiseks vajalikke tingimusi. Kuna peenral ei saa kõndida, on muld tänu vähesele tallamisele õhulisem ja juurtel rohkem kasvuruumi. Olenevalt peenra ehitusest ja asukohast on seda lihtne harida näiteks vanematel inimestel, sest see nõuab vähem füüsilist pingutust.

## Taimed ja muld
Kõrgpeenras saab kasvatada taimi tihedamalt ning ruumikasutus on efektiivsem. Vastavalt taimede vajadustele on võimalus valida sobiv muld. Selline peenar on sobilik ka tarbetaimede kasvatamiseks nagu köögiviljad, salatid, supiroheline, maasikad. Kõrgpeenrad sobivad hästi eritingimusi nõudvatele taimedele. Näiteks alpitaimed, mis eelistavad sooja pinnast ja kannatavad ka talvist külma, kuid mitte liigniiskust. Kõrgpeenar on eelistatud ka turbapeenra rajamiseks, et tekitada happeline keskkond. Selline peenar tuleb ääristada puitserva, puupakkude või maakividega, põhjast vooderdada vett läbilaskva materjaliga ning täita turba või hapulembelistele taimedele mõeldud mullaseguga.

## Viited
Róbert Lantoši

**Róbert Lantoši** (sündinud 24. septembril 1995 Prievidzas) on Slovakkia jäähokimängija, kes mängib ründajana Tšehhi kõrgliigaklubis BK Mladá Boleslav.

Ta alustas klubikarjääri Rootsi klubis VIK Västerås HK, debüteerides Rootsi esiliigas hooajal 2013/14. Pärast mitut hooaega Rootsi esiliiga ja tugevuselt kolmanda liiga klubides siirdus ta 2017. aastal Slovakkia kõrgliigasse, liitudes HC Nové Zámkyga. 2018. aasta jaanuaris asus ta mängima Slovakkia kõrgliigaklubis HK Nitra.

2019. aasta juulis sõlmis ta üheaastase lepingu American Hockey League'i (AHL) klubiga Providence Bruins. Hooajal 2019/20 sai ta AHL-is 50 mänguga kirja 11 väravat ja 19 väravasöötu. Hooaja 2020/21 esimeses pooles mängis ta taas Nitras ning naasis hooaja teiseks pooleks Providence Bruinsi.

2021. aasta juulis sõlmis ta üheaastase lepingu Rootsi kõrgliigaklubiga Rögle BK. Vaid pärast kuut põhiturniiri mängu vahetas Lantoši klubi ning liitus 2021. aasta oktoobris samasse liigasse kuuluva Linköpingiga, kus ta mängis kuni hooaja lõpuni, saades 42 mänguga kirja 10 väravat ja 11 väravasöötu.

2022. aasta mais liitus ta BK Mladá Boleslaviga.

2015. aastal võitis Lantoši Slovakkia kuni 20-aastaste koondisega juunioride maailmameistrivõistlustel pronksmedali. Slovakkia jäähokikoondises debüteeris ta 2018. aasta detsembris. Slovakkia koondises on ta osalenud 2019., 2021. ja 2022. aasta maailmameistrivõistlustel.

## Viited

## Välislingid
* Róbert Lantoši hockeydb.com lehel
Adam Liška

**Adam Liška** (sündinud 14. oktoobril 1999 Bratislavas) on Slovakkia jäähokimängija, kes mängis viimati KHL-i klubis Tšerepovetsi Severstal ründajana vasakäärel.

Hooajal 2016/17 debüteeris ta Slovakkia kõrgliigaklubis HK Orange 20.

Hooajal 2017/18 mängis ta Põhja-Ameerikas Ontario Hockey League'i klubis Kitchener Rangers. 2018. aasta NHL-i ''draft''is Liška valituks ei osutunud.

Hooajal 2018/19 mängis ta KHL-i klubis Bratislava Slovan. Aastatel 2019–2022 mängis ta kolm hooaega samasse liigasse kuuluvas Tšerepovetsi Severstalis.

Slovakkia jäähokikoondise koosseisus on Liška osalenud 2019., 2021. ja 2022. aasta maailmameistrivõistlustel.

## Välislingid
* Adam Liška hockeydb.com lehel
Heli tänav

**Heli tänav** asub Tallinnas Nõmme linnaosas Vana-Mustamäe asumis.

Heli tänav paikneb Mustamäe linnaosas Kadaka asumis Mäepealse tänavalt lõuna suunas kulgevana ja Nõmme linnaosa Vana-Mustamäe asumis. Tänav sai nime 2017 aastal.

Heli tänav on saanud nime selle järgi, et tänavalõik viib hooneni, mis oli ehitatud seal mitukümmend aastat tegutsenud helikassetitehase jaoks.

## Viited
Kristián Pospíšil

**Kristián Pospíšil** (sündinud 22. aprillil 1996 Zvolenis) on Slovakkia jäähokimängija, kes mängib Tšehhi kõrgliigaklubis Brno Kometa ründajana paremäärel.

Ta mängis juuniorina Slovakkia ja Austria klubides. Aastatel 2015–2018 mängis ta Põhja-Ameerikas Quebec Major Junior Hockey League'i, United States Hockey League'is, American Hockey League'is ja ECHL-is.

2019. aasta aprillis liitus ta Soome kõrgliigaklubiga Lukko. Hooajal 2020/21 tuli ta klubiga Soome meistriks.

2021. aasta detsembris sõlmis ta lepingu Šveitsi kõrgliigaklubiga HC Davos, kus mängis kuni hooaja lõpuni. Hooaja 2022/23 esimeses pooles mängis ta Soome kõrgliigaklubis SaiPa. Seejärel liitus ta Brno Kometa 

2022. aasta taliolümpiamängudel võitis Pospíšil Slovakkia jäähokikoondise koosseisus pronksmedali.

## Välislingid
* Kristián Pospíšil hockeydb.com lehel
Kilevalu

**Kilevalu** on valuprotsess, mida kasutatakse õhukeste kihiliste keraamiliste elektroonikakomponentide ja kondensaatorite valmistamiseks keraamilisest lobrist.

## Ajalugu
Alates "moodsa keraamika ajastu" algusest, mida määratletakse II maailmasõja perioodiga, on keraamika töötlemise tehnoloogias tehtud mitmeid edusamme. Üks uusimaid ja viljakamaid on olnud kilevalu kui tootmisprotsessi arendamine ja rakendamine õhukeste keraamiliste materjalide lehtede tootmiseks.

1947. aastal toodeti esimest korda keraamilistest dielektrikutest koosnev kondensaator kilevalu abil. Antud protsess patenteeriti 1952. aastal.

1950. aastatel töötati välja ja patenteeriti liikuva polümeerkanduri kasutamine valupinnana.

## Tootmisprotsess

Kilevalu korral valatakse kandurile kindla paksusega õhuke lobrikiht. Lobris sisalduv vedelik aurustatakse ning tulemuseks on õhuke, plastne keraamiline lehttoorik, mis on väga sile ja ühtlase paksusega.

### Lobri koostisosad
Lobri tehakse mittevesilahustega, millel on madal varjatud aurustumissoojus, nii et kuivatamine toimuks kiiresti.

### Lobri valamine
Protsessi keskmeks on raakel, mis toimib noa rollis, jaotades valatud suspensiooni laiali liikuvale kandurile. Protsessi käigus mõjutavad suspensiooni kaks peamist jõudu. Esiteks on olemas gravitatsiooni esilekutsuv survevool: vedelikusamba kõrgus raakli taga olevas reservuaaris sunnib suspensiooni laba all olevast pilust välja voolama. Seda voolu tuntakse ka rõhuvooluna. Teiseks, mis veelgi olulisem, liikuv kandur viib takistusvooluni. Kile valamise tüüpilistes tingimustes ületab see jõud rõhuvoolu ühe suurusjärgu võrra. Seetõttu on kilevalu protsessis lisaks suspensiooni omadustele olulised muutujad raakli all oleva pilu kõrgus ja kanduri kiirus raakli suhtes.

Valatud lobri kihti nimetatakse roheliseks leheks või roheliseks kihiks.

Pind, millele valatakse, võib olla valmistatud terasest, klaasist, kaetud paberist ja polümeeridest. Teras on kõige ökonoomsem pind, kuid õhukeste lehtede eemaldamine teraspinnalt on keeruline ja teraspind vajab vigastuste tõttu suhteliselt sagedast väljavahetamist.

### Rohelise lehe kuivatamine
Kuivatamise käigus eemaldatakse lenduv lahusti aurustamise teel ja moodustub osakestega täidetud polümeermaatriksist koosnev painduv kile. Valatud kile kuivab ainult ühelt poolt, avatud pinnalt, kuna valupind on vettpidav. Kuivatamine sõltub kahest protsessist, nimelt lahusti aurustumisest pinnalt ja lahusti difusioonist läbi lindi ühe avatud pinna suunas. Aurustumist saab kiirendada õhu käes kuivatamisega. Tavaliselt tuleks aurustamist piirata, et tagada lahusti pidev difusioon. Kui lahusti ei aurustu lehelt kontrollitult, võib kile praguneda või kõverduda
## Viited
Häilu tänav

{
  "type": "FeatureCollection",
  "features": [
    {
      "type": "Feature",
      "properties": {
      "stroke": "#fc0303",
      "stroke-width": 3,
    },
      "geometry": {
        "type": "LineString",
        "coordinates": [
          [
            24.65023,
            59.39126
          ],
          [
            24.651067,
            59.390468
          ]
        ]
      }
    }
  ]
}
**Häilu tänav** asub Tallinnas Vana-Mustamäe asumis, Trummi tänavast loodes.

Häilu tänav sai nime 2017. aastal. Nime valikul lähtuti kooskõlast piirkonna teiste, peamiselt allikate, soise maa ja hüdroloogiaga seotud tänavanimedega. Tänav on saanud nime pinnavormiliigi häilu (üks lohu liikidest, järsuveeruline tasase põhjaga sulglohk) järgi.

## Viited
Lifti püüdursüsteem

**[[Lift|Lifti]] püüdursüsteem** on ohutusseade, mis takistab lifti allakukkumist rikke korral. Vastavalt EVS-EN 81-20 standardile on püüdursüsteem nõutud kõigil sõiduliftidel, mis sõidavad kiiremini kui 0,15 m/s.

Püüdurid aktiveerib kiirusepiiraja, kui lift liigub liiga kiiresti. Enamik püüdursüsteeme on ehitatud liftišahti ülaosas asuva hõõrdratta ümber. Kiirusepiiraja tross jookseb liftišahti ülaosas üle kiirusepiiraja hõõrdratta ja šahti alaosas üle kiirusepiiraja trossi pinguti plokiratta. Mõlemad trossi otsad on kinnitatud lifti kabiini küljes oleva püüduri hoova külge. Kiirusepiiraja pöörlemiskiirus sõltub lifti kiirusest.

Kui kiirusepiiraja pöörlemiskiirus suureneb, liigutab tsentrifugaaljõud kiirusepiiraja sees olevaid lendraskusi väljapoole, ületades vedrude tõmbejõu. Kui liftikabiin liigub piisavalt kiiresti, on tsentrifugaaljõud piisavalt tugev, et suruda lendraskuste otsad kuni kiirusepiiraja välisservadeni. Selles asendis keereldes haaravad lendraskuste konksuga otsad kinni hammasvööst, mis on kinnitatud hõõrdratast ümbritseva statsionaarse korpuse külge. Kui kiirusepiiraja on rakendunud, siis kiirusepiiraja tross ei saa liikuda.

Kiirusepiiraja trossi otsad on ühendatud püüduri hoova külge, mis on ühendatud liftikabiini külge. Kui kiirusepiiraja tross saab vabalt liikuda, jääb hoob liftikabiini suhtes samasse asendisse. Seda hoiavad paigal pingutusvedrud. Kui kiirusepiiraja hõõrdratas end lukustab, tõmbab kiirusepiiraja tross püüdurmehhanismi hoova üles, ning rakenduvad püüdurid, mille tõttu lift seiskub.

## Viited
Truubi tänav

{
  "type": "FeatureCollection",
  "features": [
    {
      "type": "Feature",
      "properties": {
      "stroke": "#fc0303",
      "stroke-width": 3,
    },
      "geometry": {
        "type": "LineString",
        "coordinates": [
          [
            24.648793,
            59.391347
          ],
          [
            24.650048,
            59.390195
          ]
        ]
      }
    }
  ]
}
**Truubi tänav** on Tallinnas Vana-Mustamäe asumis Trummi tänavalt loodesuunas kulgev tänav.

See nimi anti tänavale 2017. aasta mais. Kuna selles piirkonnas on peamiselt allikate, soise maa ja hüdroloogiaga seotud tänavanimed, siis anti tänavale truubi nimi, kuna see tähendab rajatist, mille abil juhitakse voolavat vett. 

## Viited
Stefan Loibl

**Stefan Loibl** (sündinud 24. juunil 1996 Straubingis) on Saksamaa jäähokimängija, kes mängib ründajana Rootsi kõrgliigaklubis Mannheimi Adler.

Hooajal 2013/14 debüteeris ta Saksamaa esiliigaklubis EV Landshut. Aastatel 2014–2020 mängis ta Saksamaa kõrgliigaklubis Straubing Tigers. Individuaalselt oli tema kõige resultatiivsem hooaeg 2018/19, mil ta lõi Saksamaa kõrgliigas 21 väravat ja andis 17 väravasöötu.

2020. aasta augustis sõlmis ta lepingu Saksamaa kõrgliigaklubiga Mannheimi Adler. Hooajal 2021/22 mängis Lobil Rootsi kõrgliigaklubis Skellefteå AIK. 2022. aasta mais naasis ta Mannheimi Adleri.

Saksamaa jäähokikoondises on Loibl osalenud 2022. aasta taliolümpiamängudel ning kolmedel maailmameistrivõistlustel (2019, 2021 ja 2022).

## Viited
Anthony Rech

**Anthony Rech** (sündinud 9. juulil 1992 Sallanchesis) on Prantsusmaa jäähokimängija, kes mängib ründajana Saksamaa kõrgliigaklubis Wolfsburgi Grizzlys.

Prantsusmaa kõrgliigas debüteeris ta hooajal 2009/10 Dragons de Roueni meeskonnas. Hooajal 2014/15 mängis Prantsusmaa kõrgliigas Ducs de Dijoni ja aastatel 2015–2017 Rapaces de Gapi ridades. Prantsusmaa meistriks tuli ta neli korda Roueniga (2010–2013) ja ühel korral Gapiga (2017). Hooajal 2011/12 valiti Rech Prantsusmaa kõrgliiga hooaja parimaks noormängijaks. Hooaegadel 2015/16 ja 2016/17 valiti ta parimaks Prantsusmaa kõrgliigas mängivaks prantsuse mängijaks ning hooajal 2016/17 lisaks väljalangemismängude väärtuslikumaks mängijaks. Prantsusmaa kõrgliigas oli tema resultatiivseim hooaeg 2016/17, mil ta lõi 30 mänguga 15 väravat ja andis 28 väravasöötu.

Aastatel 2017–2019 mängis Rech Saksamaa kõrgliigaklubis Schwenninger Wild Wings. Alates hooajast 2019/20 on ta mänginud Wolfsburgi Grizzlysis. Saksamaa kõrgliigas on tema resultatiivseim hooaeg olnud 2019/20, mil ta sai 52 mänguga kirja 20+24.

Prantsusmaa jäähokikoondise koosseisus on Rech osalenud viitel maailmameistrivõistlustel (2015, 2017, 2018, 2019 ja 2022).

## Viited

## Välislingid
* Anthony Rech hockeydb.com lehel
Tähistaeva tänav

**Tähistaeva tänav** paikneb Tallinnas Haabersti linnaosas.

Tähistaeva tänav sai nime 2016. aastal ja see on Vana-Rannamõisa tee harutänav.

## Viited